**»DAJE SAD OB SVOJEM ČASU« / Prireditev od 80-letnici smrti A. B. Jegliča/ Ljubljana, 25. 10. 2017**

Spoštovani gospod nadškof, spoštovani vzgojitelji in vzgojiteljice, profesorji in profesorice, dragi nekdanji in sedanji dijaki. Pozdravljeni vsi, ki čutite, da Zavod sv. Stanislava s svojimi dejavnostmi zaseda pomembo mesto v razvoju vzgoje in izobraževanja v slovenskem prostoru.

V zadnjih dneh sem razmišljala, kako sem kot dijakinja Škofijske klasične gimnazije in Jegličevega dijaškega doma doživljala uresničevanje vizije škofa Jegliča in v kakšni meri jo zmorem posredovati naprej. Ni preprosto opisati bistva, kako in koliko duha ustanovitelja sem vsrkala, da me je prepojil. Po ponovni ustanovitvi škofovih zavodov je bil za mojo in naslednje generacije gotovo privilegij, da smo mogli prav mi spet stopiti po poti, ki jo je začrtal škof Jeglič.

Prihod v Ljubljano jeseni 1994 je zame predstavljal veliko novega. To bi lahko primerjala z drevesom, ki je bilo zasajeno k potoku − vodi, samemu izviru življena. Da drevo raste, se mora hraniti. Za to sem najprej hvaležna svojim staršem. Upam pa si reči, da moramo biti vsi nekdanji dijaki hvaležni tudi našim vzgojiteljem in profesorjem. Oni so bili tisti, ki so na nas prenašali svoje znanje in ljubezen. Prepoznavali so nas zares in v naši enkratnosti, v tem in po tem, kar smo bili, ne da bi vsi postali enaki, drugi in nihče zares sam svoj. Ker so nas gledali in videli, je naša samopodoba rasla v pozitivno smer.

Skupaj smo šli skozi viharje uporništva, uspehe, padce, težke trenutke domotožja … Slednje sem kot domska dijakinja močno občutila tudi sama in tja do zadnje četrtine šolanja sem se izvijala sili, ki me je bolj vlekla na Notranjsko kot v belo Ljubljano. Verjetno so mi prav zato ostali v najlepšem spominu zarisani tisti praznični dnevi, ki so bili drugačni od vsakdanjika in so spominjali na življenje v domači družini. Domsko vzdušje je postalo posebej toplo v adventu, ko smo se ob večerih zbirali ob adventnem vencu. Ta je vsako nedeljo razlival več svetlobe, kar je pomenilo, da smo vedno bliže naši skupni zadnji večerji v letu in seveda božičnim počitnicam. Posebej smo se potrudili za obdarovanja ob sv. Miklavžu in pozorno razveseljevali drug drugega. Postni čas je v svoji spokojnosti prinesel razmišljanja ob križevem potu in vsako leto tudi srečanje z vrstniki iz Želimelj. Mnogo je bilo dogodkov, ki plemenitijo mladega človeka in so mu popotnica za nadaljnjo pot.

Marsikdo pa si je morda bolj zapomnil točno določene urnike, jutranja vstajanja, večerno ugašanje luči in ostala pravila, ki so mu v tem obdobju odraščanja pomenila le brezsmiselne omejitve. Ob katero od teh sem se včasih spotaknila tudi sama. Danes vem, da so bila pravila postavljena zato, ker so do nas čutili odgovornost in nas imeli radi.

Včasih slišim, da je bil Jegličev dijaški dom milni mehurček, v katerem smo bili vari kot v kokonu, ki nas je ščitil pred zunanjim svetom. V odgovor pa se sprašujem, če je za zdravo odraščanje res treba izkusiti bedo sodobnega blišča. Smo bili zaradi ne-izkušnje z »onesnaženo« in s »povampirjeno« ulico za kaj prikrajšani? Mislim, da mlad v odraslega ne dozori po zaslugi krivih poti in omame, ki v njem rušijo srečnost in voljo za pošteno življenje.

Mladi imajo v sebi neverjeten zanos energije, ki ji moramo odrasli podati roko in ji pomagati, da se usmerja v plemenito, dobro in ustvarjalno. Prav to so bili tudi cilji škofa Jegliča, ko je z lastno odpovedjo in molitvijo ustanavljal zavod: *»Slovenski mladini ponuditi globoke, neomajne in za človeka dostojne trdne življenjske temelje!«* Z gorečnostjo je delal za Kristusa in slovenske rodove; njegovi projekti niso bili kratke sape.

Naši vzgojitelji in profesorji so tem ciljem sledili, naša naloga je, prenašati jih naprej, da bo za slovenski narod mogoče reči:

*»Tak je kakor drevo,*

*zasajeno ob potokih voda,*

*ki daje svoj sad ob svojem času*

*in njegovo listje ne ovene;*

*vse, kar dela, uspeva.«*

Vsem nam tukaj zbranim želim, da bi znali plemenititi srce in um. Naj bo to naš cilj, ki mu sledimo z zaupanjem v božjo pomoč. Pri tem pa z molitvijo zajemajmo iz izvira tiste Ljubezni, ki je edina popolna in večna.

Hvala!

Helena Matičič Hostnik